Napanelo Yesu vashindamwoda Simoni Patulu pamo na nkwóda junji.
Nkwóda aju,
pakuva vandímanyana namu nkúlangalalela-shadaka nkumene,
nae andíinjila pamo namu Yesu mpaka mulugwani lwanang'olo ajo.
Patulu napane andíimila panda pannango alindila.
Nkwóda aijá e amanyíke na nkúlangalalela-shadaka nkumene,
andyúja kuka ndatangola namu mwali nkúshunga-nnango kutwala kumwidanavo Patulu nkati.
Mwali jo kumudya Patulu,
“Da wako i unkwóda pakati pavakwoda vake munu aju?”
Nae kushidoni,
“Mene,
hangunava nangu.”
Ishindadidima imepo,
vatumika pamo na vakushunga vandítang'anedya moto wavakang'íle pakulota vajote.
Patulu nanae andípagwa na vanavo àimidile ajota moto.
Anashi ankumudya Yesu
Napanelo nkúlangalalela-shadaka nkumene andímuudyangidya Yesu yavakwoda vake na mapundisho ake.
Yesu kutwala kushidoni,
“Nangu nditangola ngala na shilambo;
ndipundisha ngwengwe muvitala vyakulipudidya na mwing'ande ya Nnungu mwavakadyania uti vayuda.
Hashipali shangutangwele kwashipii.
Napane mwaa shani munkungudya?
Vaudye avalá vangwigwíte.
Vanavo vandimanya shana ashilá shangushitangola.”
Akajang'ule davo,
nkúshunga jumo e ammandíke,
anínkanyola lilatuma aashidoni,
“Wako unjang'ula davo nkúlangalalela nkumene?”
Yesu kushidoni,
“Ikava kenga nangu nditangola kunyata,
umya ushuda wakunyata wene wo!
Kanji ikava kenga nditangola viu mwaa shani unangukanyola?”
Bai Anashi aníntumidya Yesu vàmuungile mmakono kumwe Kaipashi,
aijá nkúlangalalela-shadaka nkumene.
Patulu ankunkana kavili Yesu
Napanelo Simoni Patulu akuno àimidile ajota moto,
vanavo vandímudya,
“Da wako momo i unkwoda pakati pavakwoda vake?”
Nae kukana aashidoni,
“Mene,
hangunava nangu.”
Ntumika jumo umwe nkúlangalalela nkumene,
mulikola wake aijá wannumwíle Patulu lyatu kutwala kushidoni,
“Da nangu handikugwene ùvele namu nae paliteka apalá?”
Patulu kukana kavili.
Bai muwakati wowo ng'uku kukangavalenneu.